รมว.ท่องเที่ยวและกีฬา ชี้ไวรัสเมอร์สยังไม่กระทบท่องเที่ยวไทย
รมว.ท่องเที่ยวและกีฬา ชี้ไวรัสเมอร์สยังไม่กระทบท่องเที่ยวไทย รับปัญหา ICAO อาจส่งผลกระทบต่อสายการบิน
23 มิ.ย. 2558

นางกอบกาญจน์ วัฒนวรางกูร รมว.ท่องเที่ยวและกีฬา เปิดเผยว่า สถานการณ์ไวรัสเมอร์สและปัญหามาตรฐานความปลอดภัยทางการบินยังไม่ส่งผลกระทบต่อการท่องเที่ยวของไทย จำนวนนักท่องเที่ยวตะวันออกกลางและเกาหลีใต้ ซึ่งเป็นกลุ่มนักท่องเที่ยวจากประเทศที่มีการแพร่ระบาดของเชื้อไวรัสเมอร์สมาไทยยังไม่ได้ปรับตัวลดลง ส่วนกระทบต่อนักท่องเที่ยวไทยที่เดินทางไปยังเกาหลีใต้นั้น อยู่ระหว่างการตรวจสอบของเจ้าหน้าที่ คาดว่าจะทราบผลภายในใน 1-2 วันนี้
สำหรับปัญหามาตรฐานความปลอดภัยทางการบินที่ยังไม่ผ่านเกณฑ์ขององค์การการบินพลเรือนระหว่างประเทศ (ICAO) นั้น ยอมรับว่าอาจจะมีผลกระทบต่อสายการบิน แต่หากเทียบปัญหา 2 อย่างนี้ เมอร์สอาจจะส่งผลกระทบต่อการท่องเที่ยวมากกว่าปัญหา ICAO อย่างไรก็ตาม วันนี้มาตรฐานการควบคุมสถานการณ์ไวรัสเมอร์สของไทยทำได้ดี ถึงขนาดได้รับคำชมจากต่างชาติ ก็ไม่น่าจะทำให้ประเทศไทยได้รับผลกระทบ
อย่างไรก็ตาม พล.อ.ประวิตร วงษ์สุวรรณ รองนายกรัฐมนตรี ก็ได้สั่งการในที่ประชุมคณะรัฐมนตรี(ครม.) วันนี้ว่าไทยจะต้องไม่ประมาท และต้องเฝ้าระวังกันอย่างเต็มที่
ขณะที่ประเด็นการเปิดกาสิโนคอมเพล็กซ์ ซึ่งกำลังเป็นที่ถกเถียงในสังคมว่า ไม่ได้คาดหวังว่าการมีกาสิโนในประเทศจะทำให้ตัวเลขนักท่องเที่ยวมาไทยเพิ่มขึ้น เพราะเชื่อว่านักท่องเที่ยวต่างชาติมาเที่ยวประเทศไทยน่าจะมาจากจุดขายอื่นๆ มากกว่า โดยตัวเลขนักท่องเที่ยว 28.8 ล้านคน ทำให้ไทยอยู่อันดับ 10 ของโลก ดังนั้นจึงไม่ได้มุ่งประเด็นที่จะสนับสนุนการเปิดกาสิโนหรือไม่ แต่จะมุ่งทำในสิ่งที่เรามีอยู่แล้วให้ดีมากขึ้น